
Text rozhodnutia
Súd: Krajský súd Bratislava Spisová značka: 1S/124/2015 Identifikačné číslo súdneho spisu: 6015200404 Dátum vydania rozhodnutia: 09. 06. 2016 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2016:6015200404.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Moniky Valašikovej PhD. a členiek senátu JUDr. Renáty Janákovej a JUDr. Zuzany Mališovej v právnej veci žalobcu: L. S., bytom D. XX, XXX XX N., právne zastúpený advokátom: JUDr. Stanislav Pisár, LL.M, P. Rádayho 8, 984 01 Lučenec, proti žalovanému: Ministerstvo vnútra Slovenskej republiky, úrad súkromných bezpečnostných služieb, Pribinova 2, 812 72 Bratislava o preskúmanie zákonnosti rozhodnutia žalovaného č. PPZ- B-290-003/2015 zo dňa 27.02.2015 takto: r o z h o d o l : Krajský súd v Bratislave rozhodnutie žalovaného č. PPZ-B-290-003/2015 zo dňa 27.02.2015 v spojení s prvostupňovým rozhodnutím Krajského riaditeľstva PZ v Banskej Bystrici č. KRPZ-BB-B-7-002/2015 zo dňa 08.01.2015 zrušuje podľa ust. § 250j ods. 2 písm. c) O.s.p. a vec vracia žalovanému na ďalšie konanie. Žalovaný je povinný zaplatiť žalobcovi 35,- Eur titulom náhrady súdneho poplatku do 30 dní od nadobudnutia právoplatnosti rozsudku. o d ô v o d n e n i e : I. Žalobca sa žalobou, pôvodne podanou na Krajskom súde v Banskej Bystrici dňa 25.03.2015, postúpenou tunajšiemu súdu uznesením Krajského súdu v Banskej Bystrici sp. zn. 24S/43/2015-30 zo dňa 02.04.2015, domáhal preskúmania zákonnosti a následne zrušenia rozhodnutia žalovaného č. PPZ-B-290-003/2015 zo dňa 27.02.2015 v spojení s prvostupňovým rozhodnutím Krajského riaditeľstva PZ Banská Bystrica č. KRPZ-BB-B-7-002/2015 zo dňa 08.01.2015. V žalobe žalobca uviedol, že druhostupňovým rozhodnutím bolo zamietnuté odvolanie žalobcu a bolo potvrdené prvostupňové rozhodnutie KR PZ v Banskej Bystrici, ktorým bol žalobca uznaný vinným zo spáchania priestupku podľa § 92 ods. 1 písm. d) zákona č. 473/2005 Z.z. o poskytovaní služieb v oblasti súkromnej bezpečnosti a o zmene a doplnení niektorých zákonov v znení neskorších predpisov (ďalej len „zákon č. 473/2005 Z.z.“) a ktorým bola žalobcovi uložená pokuta podľa § 92 ods. 2 uvedeného zákona vo výške 200,- eur, ako aj zákaz vykonávať fyzickú ochranu alebo pátranie na dobu 6 mesiacov. Priestupku sa mal žalobca dopustiť tým, že dňa 26.10.2014 v čase cca od 21.20 hod. vykonával fyzickú ochranu ako pracovník P. T., s.r.o., C. na chránenom objekte Ekoltech s.r.o., Šávoľská cesta 62, Fiľakovo, pričom si počínal tak, že svojím konaním sťažil vyšetrovanie privolanej hliadke Obvodného oddelenia PZ vo Fiľakove na mieste, o ktorom sa predpokladalo, že došlo na ňom k pracovnému úrazu, pretože túto hliadku nevpustil do chráneného objektu za účelom preverenia vzniku pracovného úrazu a neopakovateľných úkonov v súvislosti s pracovným úrazom zamestnanca v chránenom objekte, a to B. B., čím došlo k naplneniu skutkovej podstaty priestupku podľa § 92 ods. 1 písm. d) zákona o súkromnej bezpečnosti. Žalobca v žalobe uviedol, že nie je pravdou, že by príslušníkom Obvodného oddelenia PZ vo Fiľakove neposkytol súčinnosť. Tvrdil, že sa držal príkazu generálneho riaditeľa uvedenej spoločnosti, ktorý si žiadal byť vyrozumený o vstupe príslušníkov PZ do objektu firmy. Keďže riaditeľ spoločnosti nedal povolenie na vstup policajtov do objektu, žalobca spolu s kolegom iba tlmočil policajnej hliadke stanovisko svojho nadriadeného, pričom fyzicky ani verbálne nebránil policajtom vo vstupe do areálu spoločnosti, ani vo vykonaní ohliadky miesta úrazu. Žalobca v žalobe ďalej uvádzal, že k príslušníkom Obvodného oddelenia PZ vo Fiľakove bol ústretový a nijakým spôsobom nemaril ani nesťažoval činnosť Policajného zboru. Poukázal na skutočnosť, že dotknutí príslušníci obvodného oddelenia sa počas konania o priestupku nevyjadrovali v tom zmysle, že by im pracovníci súkromno-bezpečnostnej služby zakázali fyzicky vstúpiť do areálu spoločnosti, len ich informovali o tom, že konateľ spoločnosti si neželá ich vstup do objektu. Žalobca tvrdí, že odobratie jeho preukazu pracovníka súkromnej bezpečnostnej služby bolo bezdôvodné a výrazne zasiahlo do jeho práv. Má za to, že v konaní nebol spoľahlivo zistený skutkový stav, nebolo dostatočne vykonané dokazovanie. Žalobca v žalobe ďalej uvádza, že podľa jeho právneho názoru jeho konanie nenaplnilo skutkovú podstatu priestupku, pričom napadnutým rozhodnutím sa cíti byť ukrátený na svojich právach, hlavne na práve na spravodlivý proces, práve na rovnosti zbraní v priestupkovom konaní a práve na zistenie skutkového stavu bez dôvodných pochybností. II. Žalovaný vo vyjadrení, ktoré súdu doručil dňa 24.06.2015, uviedol, že žalobu navrhuje v celom rozsahu ako nedôvodnú zamietnuť. Má za to, že správny orgán postupoval v súlade so zákonom. Z úradného záznamu hliadky PZ, ktorý je súčasťou spisového materiálu odvolací orgán konštatoval, že dňa 26.10.2014 v čase cca o 21.20 hod. bola vyslaná hliadka PZ operačným dôstojníkom Krajského riaditeľstva PZ Banská Bystrica na chránený objekt Ekoltech s.r.o. za účelom preverenia udalosti - pracovného úrazu. Po príchode do objektu hliadka PZ zistila od príslušníkov SBS (žalobcu a ďalšieho príslušníka SBS F. T.), že na objekte došlo k zraneniu zamestnanca spoločnosti Ekoltech, s.r.o., bola mu privolaná rýchla zdravotná pomoc, ktorá ho odviezla na ošetrenie do NsP Fiľakovo ešte pred príchodom hliadky PZ. Žalobca a F. T. následne uviedli, že hliadke PZ vstup do areálu objektu neumožnia a neposkytnú ani súčinnosť za účelom uvedenia konkrétneho miesta, kde k danej udalosti došlo. Hliadka PZ žalobcovi, ako aj jeho kolegovi F. T. zadržala preukazy odbornej spôsobilosti podľa § 85 ods. 1 písm. c) zákona č. 473/2005 Z.z.. Žalovaný na základe vyššie uvedeného má za to, že žalobca o podozrení z pracovného úrazu na chránenom objekte mal vedomosť, a preto nie je pravdou, tak ako to uviedol v odvolaní a v samotnej žalobe, že o pracovnom úraze nevedel. K námietke žalobcu, že tento je podľa § 50 ods. 4 písm. c) zákona č. 473/2005 Z.z. oprávnený zakázať vstup do chráneného objektu alebo na chránené miesto nepovolaným osobám, považuje žalovaný za nedôvodnú, nakoľko podľa § 50 ods. 5 zákona č. 473/2005 Z.z. zákaz vstupu sa nepoužije proti príslušníkom ozbrojených síl Slovenskej republiky, ozbrojeného bezpečnostného zboru alebo ozbrojeného zboru, ak do chráneného objektu alebo na chránené miesto vstupujú na služobný účel. Z uvedeného neobstojí ani námietka žalobcu, že hliadka PZ nedisponovala príkazom na vstup zo strany prokurátora ani žiadnym iným zákonným dôvodom, kedy môže policajt vstúpiť do iných priestorov a na pozemok, nakoľko podľa názoru žalovaného hliadka PZ bola oprávnená vstúpiť do chráneného objektu za účelom preverenia podozrenia pracovného úrazu, t.j. za služobným účelom. Žalovaný má za to, že zo spisového materiálu jednoznačne vyplýva, že hliadka PZ vstupovala do chráneného objektu za služobným účelom a žalobca jej vstup do objektu zakázal, pričom na prejav takéhoto zákazu postačuje aj jeho ústne vysvetlenie. Žalovaný tvrdí, že pri rozhodovaní mal dostatočne preukázané, že žalobca sa dopustil priestupku na úseku súkromnej bezpečnosti porušením § 51 zákona č. 473/2005 Z.z., za čo mu bola podľa § 92 ods. 2 citovaného zákona uložená pokuta, ako aj zákaz činnosti vykonávať fyzickú ochranu alebo pátranie na dobu 6 mesiacov. Pri určení druhu a výmery uloženej sankcie správny orgán prihliadal na spôsob spáchania priestupku, jeho následky, na okolnosti za ktorých bol spáchaný, na mieru zavinenia, na pohnútky, na osobu páchateľa podľa § 12 ods. 1 zákona č. 372/1990 Zb., ktorý za taký istý priestupok ešte nebol v predchádzajúcom období postihnutý. Žalovaný trvá na tom, že napadnuté rozhodnutia boli vydané v súlade s právnymi predpismi na základe presne a úplne zisteného skutočného stavu veci a v súlade s príslušnými ustanoveniami zákona. Vzhľadom k vyššie uvedeným skutočnostiam navrhuje žalobu ako nedôvodnú zamietnuť. III. Krajský súd v Bratislave, ako súd vecne a miestne príslušný na konanie vo veci (§ 246 ods. 1 O.s.p.) preskúmal napadnuté rozhodnutie v rozsahu dôvodov uvedených v žalobe (§ 249 ods. 2 O.s.p.), ako aj konanie, ktoré jeho vydaniu prechádzalo a dospel k záveru, že žaloba je dôvodná. Z obsahu pripojeného administratívneho spisu súd zistil, že na základe úradného záznamu spísaného členmi policajnej hliadky Obvodného oddelenia PZ Fiľakovo zo dňa 26.10.2010, podľa ktorého pracovníci P. T. s.r.o. - žalobca a jeho kolega F. T. dňa 26.10.2014 cca o 21.20 hod. neumožnili príslušníkom PZ vo Fiľakove vstup do areálu spoločnosti Ekoltech, s.r.o. za účelom prešetrenia pracovného úrazu, bolo voči žalobcovi (po predchádzajúcom odňatí preukazu odbornej spôsobilosti na mieste samom) začaté správne konanie o priestupku na úseku súkromnej bezpečnosti, v ktorom bol žalobca prvostupňovým rozhodnutím Krajského riaditeľstva PZ v Banskej Bystrici, oddelenie súkromných bezpečnostných služieb zo dňa 08.01.2015 č. KRPZ-BB-B-7-002/2015 uznaný vinným zo spáchania priestupku na úseku súkromnej bezpečnosti v zmysle § 92 ods. 1 písm. d) zákona porušením ust. § 51 zákona o súkromnej bezpečnosti, a to tým, že dňa 26.10.2014 v čase cca o 21.20 hod. vykonával fyzickú ochranu ako pracovník P. T. s.r.o., U. XX, C. na chránenom objekte Ekoltech, s.r.o., Fiľakovo, pričom si počínal tak, že svojím konaním sťažil vyšetrovanie privolanej hliadke Obvodného oddelenia PZ Fiľakovo na mieste, o ktorom sa predpokladalo, že došlo na ňom k pracovnému úrazu, pretože túto hliadku nevpustil do chráneného objektu za účelom preverenia vzniku pracovného úrazu a neopakovateľných úkonov v súvislosti s pracovným úrazom zamestnanca na chránenom objekte, a to B. B., čím došlo k naplneniu skutkovej podstaty priestupku podľa § 92 ods. 1 písm. d) zákona o súkromnej bezpečnosti, za čo mu bola uložená pokuta vo výške 200,- eur a zákaz vykonávať fyzickú ochranu alebo pátranie na dobu 6 mesiacov. Proti tomuto rozhodnutiu podal žalobca odvolanie, o ktorom bolo rozhodnuté preskúmavaným rozhodnutím žalovaného, ktorým žalovaný odvolanie žalobcu zamietol a prvostupňové rozhodnutie zo dňa 08.01.2015 potvrdil. IV. Podľa ust. § 1 ods. 1 zákona č. 473/2005 Z.z. v znení účinnom v čase vydania rozhodnutia, tento zákon upravuje a) poskytovanie služieb v oblasti súkromnej bezpečnosti, b) výkon štátneho dozoru Ministerstvom vnútra Slovenskej republiky a kontroly Policajným zborom v oblasti súkromnej bezpečnosti. Podľa odseku 2 citovaného ustanovenia, súkromná bezpečnosť sa prevádzkuje ako súkromná bezpečnostná služba alebo ako technická služba na ochranu majetku a osoby. Podľa § 3 citovaného zákona, strážna služba je a) ochrana majetku na verejne prístupnom mieste, b) ochrana majetku na inom než verejne prístupnom mieste, c) ochrana osoby, d) ochrana majetku a osoby pri preprave, e) ochrana prepravy majetku a osoby, f) zabezpečovanie poriadku na mieste zhromažďovania osôb, g) prevádzkovanie zabezpečovacieho systému alebo poplachového systému, prevádzkovanie ich častí, vyhodnocovanie narušenia chráneného objektu alebo chráneného miesta, h) vypracúvanie plánu ochrany alebo i) monitorovanie činnosti osoby v uzavretom priestore alebo na uzavretom mieste. Podľa ust. § 51 citovaného zákona, na mieste, o ktorom sa predpokladá, že bol na ňom spáchaný trestný čin, na mieste, kde došlo k dopravnej nehode, prevádzkovej nehode (havárii), k pracovnému úrazu alebo k inej mimoriadnej udalosti, na mieste, kde bola usmrtená osoba alebo došlo k ublíženiu na zdraví, ako aj na mieste, kde bola použitá strelná zbraň alebo vecný bezpečnostný prostriedok, je osoba poverená výkonom fyzickej ochrany, pátrania, odbornej prípravy a poradenstva povinná počínať si tak, aby žiadnym spôsobom nesťažila vyšetrovanie, najmä a) chrániť stopy pred zničením, poškodením alebo odstránením, b) zamedziť prístupu nepovolaných osôb na takéto miesto, c) zabrániť vnášaniu alebo vynášaniu predmetov z takého miesta, d) neodkladne ohlásiť udalosť najbližšiemu útvaru Policajného zboru, e) zamedziť ďalším škodlivým následkom udalosti. Podľa ust. § 85 ods. 1 písm. c) citovaného zákona, kontrolór pri výkone štátneho dozoru, kontroly alebo kontroly činnosti alebo policajt pri výkone kontroly činnosti je oprávnený zadržať osobe poverenej výkonom fyzickej ochrany, pátrania, odbornej prípravy a poradenstva, osobe uvedenej v § 11 ods. 1 až 3, osobe uvedenej v § 12 ods. 1 písm. a) a ods. 2 a 3 preukaz, ak podľa bodu 3 má dôvodné pochybnosti o odbornej úrovni fyzickej osoby alebo o úrovni jej výkonu fyzickej ochrany, pátrania, odbornej prípravy a poradenstva. Podľa ust. § 92 ods. 1 písm. d) citovaného zákona, priestupku na úseku súkromnej bezpečnosti sa dopustí ten, kto ako osoba poverená výkonom fyzickej ochrany, pátrania, odbornej prípravy a poradenstva si na mieste, o ktorom sa predpokladá, že bol na ňom spáchaný trestný čin, na mieste, kde došlo k dopravnej nehode, prevádzkovej nehode (havárii), pracovnému úrazu alebo k inej mimoriadnej udalosti, na mieste, kde bola usmrtená osoba alebo došlo k ublíženiu na zdraví, ako aj na mieste, kde bola použitá strelná zbraň alebo vecný bezpečnostný prostriedok, nepočína tak, aby žiadnym spôsobom nesťažovala vyšetrovanie. Podľa odseku 2 citovaného ustanovenia, za priestupok podľa odseku 1 písm. a) možno uložiť pokutu od 663 eur do 6 638 eur, za priestupok podľa odseku 1 písm. b), d) a e) pokutu od 165 eur do 3 319 eur, za priestupok podľa odseku 1 písm. c) pokutu od 30 eur do 300 eur, za priestupok podľa odseku 1 písm. f) pokutu do 1 659 eur; zákaz činnosti do piatich rokov možno uložiť za priestupok podľa odseku 1 písm. a), b) a f) a zákaz činnosti do troch rokov za priestupok podľa odseku 1 písm. c) až e). Podľa ust. § 94 citovaného zákona, na rozhodovanie podľa tohto zákona sa vzťahuje všeobecný predpis o správnom konaní, ak tento zákon neustanovuje inak. Podľa ust. § 3 ods. 5 Správneho poriadku, rozhodnutie správnych orgánov musí vychádzať zo spoľahlivo zisteného stavu veci. Správne orgány dbajú o to, aby v rozhodovaní o skutkovo zhodných alebo podobných prípadoch nevznikali neodôvodnené rozdiely. Podľa § 32 ods. 1 Správneho poriadku je správny orgán povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Pritom nie je viazaný len návrhmi účastníkov konania. V. Úlohou súdu v prejednávanej veci bolo s ohľadom na žalobné dôvody posúdiť, či správnymi orgánmi zhromaždené podklady rozhodnutia k prejednávanému skutku dostatočne odôvodňovali záver o naplnení skutkovej podstaty priestupku podľa vyššie citovaného ustanovenia § 92 ods. 1 písm. d) zákona o súkromnej bezpečnosti. Z obsahu administratívneho spisu vyplynulo, že pri rozhodovaní o priestupku prvostupňový správny orgán vychádzal zo záznamu o podaní vysvetlenia pána F. T. a pána L. (žalobcu) podľa ust. § 60 ods. 2 zákona o priestupkoch. Ďalej vychádzal zo záznamu o vykonaných dychových skúškach, z úradného záznamu hliadky PZ zo dňa 26.10.2014, z ktorého vyplýva, že žalobca fyzicky nebránil privolanej hliadke Obvodného oddelenia PZ vo Fiľakove vstúpiť do chráneného objektu, len ústne trval na tom, že po konzultácii s konateľom spoločnosti Ekoltech, s.r.o. si tento neželá, aby policajti vstúpili do objektu spoločnosti. Podľa názoru súdu však takéto rozhodnutie prítomných policajtov nijako nezaväzovalo, nakoľko zo zistených okolností vyplýva, že do objektu prišli prešetriť pracovný úraz a prípadne vykonať v tejto súvislosti neodkladné úkony, k čomu ich oprávňuje zákon. K tejto skutočnosti sú oprávnení, resp. povinní bez ohľadu na skutočnosť, či konateľ spoločnosti Ekoltech, s.r.o., Fiľakovo s ich vstupom do objektu súhlasí alebo nesúhlasí. To znamená, že za daných okolností bolo na prítomných príslušníkoch PZ Fiľakovo, aby zvážili situáciu a sami vyhodnotili, či pokyn konateľa budú rešpektovať alebo nie, to znamená, či do objektu vstúpia aj proti jeho vôli a vykonajú svoju zákonnú povinnosť. Skutočnosť, že by žalobca fyzicky bránil policajtom pri vstupe do objektu zo záznamu o podaní vysvetlenia nevyplýva. Súd konštatoval, že prvostupňový správny orgán vo veci vychádzal len z vyššie citovaného úradného záznamu, ktorý bol spísaný dňa 26.10.2014 členmi službukonajúcej policajnej hliadky, ako aj z výsluchu žalobcu a jeho kolegu. Žiadne ďalšie dokazovanie vo veci nevykonal, a to aj napriek žalobcovým návrhom tvrdiac, že navrhované dôkazy by vo veci nepriniesli žiadne nové skutočnosti. Súd konštatoval, že s takýmto právnym názorom žalovaného nie je možné sa stotožniť. Pokiaľ žalobca verbálne oznámil policajtom stanovisko konateľa, ktorý nesúhlasil so vstupom policajtov do chráneného objektu, nemohol len týmto verbálnym oznámením podľa názoru súdu naplniť znaky skutkovej podstaty priestupku podľa ust. § 92 ods. 1 písm. d) zákona č. 473/2005 Z.z.. Súd konštatoval, že žalobca nemôže niesť priestupkovú zodpovednosť za oznámenie verbálneho rozhodnutia konateľa chráneného objektu, pričom sám policajtom vo vstupe do objektu nijako nebránil. Súd poukazuje na skutočnosť, že na účely ustálenia priestupkovej zodpovednosti žalobcu nebol vykonaný výsluch službukonajúcich policajtov, prípadne konateľa spoločnosti Ekoltech s.r.o.. Podľa vyjadrenia žalobcu bol tiež k dispozícii kamerový záznam celého incidentu, ktorý, v prípade že existuje, by mohol protiprávne konanie žalobcu spoľahlivo potvrdiť, resp. vyvrátiť. Podľa ust. § 250j ods. 2 písm. c) O.s.p., súd zruší napadnuté rozhodnutie správneho orgánu a podľa okolností aj rozhodnutie správneho orgánu prvého stupňa a vráti vec žalovanému správnemu orgánu na ďalšie konanie, ak po preskúmaní rozhodnutia a postupu správneho orgánu v medziach žaloby dospel k záveru, že zistenie skutkového stavu je nedostačujúce pre posúdenie veci. Vzhľadom na vyššie uvedené skutočnosti Krajský súd v Bratislave konštatoval, že rozhodnutia žalovaných správnych orgánov oboch stupňov vychádzajú z nedostatočne zisteného skutkového stavu veci, preto postupoval podľa ust. § 250j ods. 2 písm. c) O.s.p., rozhodnutia zrušil a vec vrátil žalovanému na ďalšie konanie. O trovách konania rozhodol súd podľa ust. § 250k ods. 1 O.s.p. a vzhľadom na úspech žalobcu v konaní mu priznal náhradu trov, ktoré v konaní vynaložil na súdnom poplatku vo výške 35,- eur. Súd nepriznal žalobcovi náhradu trov právneho zastúpenia advokátom, nakoľko právny zástupca žalobcu tieto podľa ust. § 151 O.s.p. žiadne nevyčíslil. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1 O.s.p.; b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ O.s.p.); f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:6015200404.2 (dáta aktuálne k 11. 11. 2026). Záväzné je znenie zverejnené súdom.




